《次韵鲜于学录太一宫海棠》
宋代·慕容彦逢

巍巍楼观神君宅，昼锁眠鱼断人迹。嚣尘不到春自浓，海棠绕砌花如织。

日窥绛彩艳朝霞，露浥芳苞点灵液。枝侵香雾拂桁梧，乘风欲斗蜿虹赩。

都城三月赏花天，争骋纤骊并赭白。广文官冷苦无悰，偶到殊庭欣有得。

娇娆初值欲开时，回视群葩澹无色。许昌风雅讥少陵，玉垒绕山夸蜀客。

岂知移根古寿宫，瑶草华枝伴蕃殖。雨馀浓丽应更妍，负赏牵吟心未息。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。